P r e d k l a d a c i a  s p r á v a

      V rámci svojho pôsobenia v Stredoeurópskej iniciatíve (SEI) preberie v roku 2005 Slovenská republika predsedníctvo tohto medzinárodného regionálneho fóra.  

      Široký záber SEI, jej politická, ekonomická a parlamentná dimenzia kladie na predsedajúcu krajinu vysoké nároky. Z tohto dôvodu MZV SR ako koordinátor spolupráce SR so SEI začal už koncom roka 2003 prípravu na prevzatie predsedníctva SR v SEI v roku 2005.

      Predkladaný materiál je návrhom zabezpečenia slovenského predsedníctva v SEI po finančnej a organizačnej stránke. Materiál zahŕňa aj obsahovú koncepciu predsedníctva SR v SEI v budúcom roku.  

      Vychádzajúc z tradícií SEI sa očakáva, že SR bude v priebehu roka 2005 hostiť summit predsedov vlád členských krajín SEI, stretnutie ich ministrov zahraničných vecí, stretnutie ministrov hospodárstva, 8. Ekonomické fórum SEI, Mládežnícke fórum a stretnutia zástupcov národných parlamentov. Okrem toho, vzhľadom na svoje pôsobenie v pracovných skupinách SEI má SR zámer v zastúpení rezortov organizovať medzinárodnú konferenciu zameranú na boj proti organizovanému zločinu a konferenciu v oblasti kultúry. Tiež v rámci zaužívaných tradícií SEI zorganizuje SR aj stretnutie ministrov pôdohospodárstva. MZV SR má zámer využiť aj kapacity mimovládnych organizácií pri prezentácii SR počas predsedníctva.

      Celková výška finančných prostriedkov požadovaných na pokrytie týchto aktivít predstavuje sumu 26 871 900, - Sk. MZV SR pripravilo predkladaný materiál na základe podkladov a požiadaviek jednotlivých zainteresovaných rezortov a inštitúcií zodpovedných za organizáciu uvedených aktivít. 
      
      Po obsahovej stránke bude SR kontinuálne dodržiavať aktuálnu líniu SEI stanovenú vzhľadom na meniacu sa situáciu v Európe. Ide o posilňovanie užšej spolupráce s EÚ a transfer skúseností a poznatkov z prístupových procesov do euroatlantických štruktúr, keďže už v tomto roku sa zvýšil počet členov SEI v EÚ a väčšina zostávajúcich členských krajín SEI už prejavila svoj záujem o postupné pripojenie sa do EÚ, resp. NATO.

      Z politického hľadiska je možné využiť predsedníctvo SR v SEI na zviditeľnenie SR na jednej strane, ako aj na zviditeľnenie SEI ako takej. Je taktiež potrebné zintenzívniť spoluprácu medzi SEI a Európskou komisiou a naštartovať mnohé aktivity v rámci zoskupenia, ktoré majú celospoločenský význam pre SR.

      V záujme koordinácie prípravy na prevzatie predsedníctva bude MZV SR v septembri 2004 iniciovať vytvorenie prípravného výboru pre zabezpečenie predsedníctva SR v SEI pod gesciou MZV SR, zloženého zo zástupcov príslušných rezortov a inštitúcií. Výbor sa bude stretávať každý mesiac, resp. podľa aktuálnej potreby.

      Predkladaný materiál nemá ekonomické a environmentálne vplyvy, ani vplyvy na zamestnanosť. Finančný vplyv bude riešený rozhodnutím vlády SR v súvislosti so schvaľovaním prioritných výdavkových titulov jednotlivých zainteresovaných rezortov.

      Financovanie predsedníctva SR v SEI v roku 2005 bude mať dopad na štátny rozpočet iba v roku 2005.